BG Официален вестник на Европейския съюз C 9/37

Становище на Комитета на регионите относно „Европа за ефективно използване на ресурсите“ — водеща инициатива на стратегията „Европа 2020“

2012/C 9/08

КОМИТЕТЪТ НА РЕГИОНИТЕ

— призовава в графика на Пътната карта на Европейската комисия за „Европа за ефективно използване на ресурсите“ да бъдат определени още по-кратки срокове и призовава приемането на показатели да се извърши още през 2012 г. Освен това настоятелно приканва да се проведат консултации с компетентните местни и регионални институции, с цел да се гарантира, че показателите са реалистични и осъществими, както по отношение на капацитета, така и на финансовите възможности;

— отправя искане към Комисията да обмисли приемането на „кошница“ от четири показателя за използването на ресурсите, а именно: отпечатъкът върху земята, използването на суровините (биологично разнообразие, биологични и минерални ресурси), отпечатъкът върху водите и отпечатъкът от емисиите на парникови газове; подчертава необходимостта Комисията да направи показателите неразделна част от системата на национални доклади за „Европа 2020“ и свързаните с нея водещи инициативи, така че да насочват националните програми за реформи и подготовка на бюджета;

— изразява съжаление, че в пътната карта не е спомената възможността Конвентът на кметовете да се включи в усилията за ефективно използване на ресурсите, и предлага съвместно с Европейската комисия да се разгледат конкретни начини за разширяване на обхвата на Конвента, така че той да включи аспекти в областта на ресурсите като биологично разнообразие и земеползване, управление на отпадъци и води или замърсяване на въздуха;

— препоръчва конкретни действия, които в частност имат за цел преминаване към нисковъглеродни, ресурсно-ефективни транспорт и енергийни системи, насърчаването на зелените обществени поръчки, постигането на общество с нулеви емисии чрез оптимизиране на предотвратяването на отпадъците и разглеждането на отпадъците като ресурс в една кръгова икономика; насърчаването на заместването и ресурсната ефективност във веригата за създаване на стойност на суровините; ефикасното използване на услуги, които опазват и възстановяват екосистемите, и намаляването на степента на запечатването на почвата, когато е необходимо.

Докладчик г-н Michel LEBRUN (BE/ЕНП), член на Парламента на Френската общност Отправни документи Съобщение на Комисията до Европейския парламент, Съвета, Европейския икономически и социален комитет и Комитета на регионите Европа за ефективно използване на ресурсите – водеща инициатива на стратегията „Европа 2020“ COM (2011) 21 окончателен Съобщение от Комисията до Европейския парламент, до Съвета, до Европейския икономически и социален комитет и до Комитета на регионите „Пътна карта за ефективно използване на ресурсите в Европа“ COM(2011) 571 окончателен

I. ПОЛИТИЧЕСКИ ПРЕПОРЪКИ

КОМИТЕТЪТ НА РЕГИОНИТЕ

1. счита, че една далновидна политика в областта на околната среда, климата и енергетиката следва да се гради на принципа на доброто управление. Според Комитета това означава, че хората отговорят за управлението и за използването на природните ресурси по начин и с интензивност, които да осигурят тяхната устойчивост и да съхраняват тяхното многообразие. Общата цел на една такава политика е развитие, което покрива нуждите на настоящото поколение, но не посяга на капацитета на бъдещите поколения да задоволяват своите нужди;

2. изразява тревогата си от факта, че понастоящем Европейският съюз върви по опасен и неустойчив път на развитие, производство и потребление, както твърди Комисията във водещата си инициатива „Не можем да продължим да използваме ресурсите по сегашния си модел.“;

3. във връзка с това приветства старта на водещата инициатива „Европа за ефективно използване на ресурсите“, чиято цел е ефективното използване на ресурсите да се превърне във водещ принцип на политиките на Европейския съюз в областта на енергетиката и икономиката с ниски емисии на въглерод, транспорта, суровините и основните продукти, устойчивото потребление и производство на стоки и услуги, управлението на отпадъците, земеползването и използването на екосистемите, селското стопанство и рибарството; тази инициатива има важната функция да подкрепя създаването на синергии между различните области, както и да извършва преценка на отделните интереси и заложените цели и едновременно с това да осигурява обща, последователна и устойчива концепция за използването на ресурсите;

4. приветства положителното въздействие на водещата инициатива върху европейската политика в областта на околната среда. Но все пак европейската политика в областта на околната среда като цяло и водената понастоящем политика за рационално използване на ресурсите (като Тематичната стратегия за устойчиво използване на природните ресурси) в частност са насочени към намаляването на отрицателните последици за околната среда от икономическото развитие и от добива на природни ресурси. С тази водеща инициатива кръгът от въпроси, будещи загриженост, се разширява, като в него се включват и пагубните последици от неефективното използване на природните ресурси за икономическото развитие. По този начин водещата инициатива дава необходимия тласък за засилено интегриране на политиката в областта на околната среда в икономическата и продуктова политика на ЕС;

5. изразява задоволство от факта, че посредством водещата инициатива загрижеността на Европейския съюз се разпростира върху всички природни ресурси: традиционните енергийни ресурси, но също и биотичните и абиотичните суровини като горивата, биомасата, минералите, металите и дървесината, обработваемите земи и рибните запаси, почвите, водите, въздуха, както и екосистемните услуги или тези, свързани с опазването на биологичното разнообразие;

6. приветства искането на Европейската комисия, отправено към Комитета на регионите, още преди процедурата на взимане на решения да изрази позицията си относно ролята, която местните и регионалните власти би трябвало да играят в рамките на изпълнението на тази инициатива, особено когато имат специални компетенции, свързани с нея, главно по отношение на стандартите, например за сгради или при управлението на отпадъците. Това му дава възможност да изрази мнението си още на първите етапи от изготвянето на бъдещите политики;

7. споделя изцяло оценката на Комисията, че за да се възползваме от предимствата на икономика с ефективно използване на ресурсите и ниски емисии на въглерод, трябва да бъдат изпълнени три основни условия, а именно: 1) политическа воля за промяна, 2) дългосрочно планиране на политиката и инвестициите и 3) дългосрочна промяна на съзнанието и поведението на всички граждани при използването на ресурсите. При изготвянето и прилагането на тези принципи трябва да се използва подход на „многостепенно управление“. В тази перспектива Комитетът на регионите припомня изключително важната роля на местните и регионалните власти при изготвянето, изпълнението и оценката на тези политики (1), която вече ясно беше призната от Европейската комисия и Европейския парламент;

Стратегията „Европа 2020“ и водещата инициатива „Европа за ефективно използване на ресурсите“

8. изразява задоволство от факта, че Европейският съюз се ангажира с тясно обвързване на икономическото развитие, благоденствието на обществото и отговорното използване на природните ресурси;

9. смята, че преходът към икономика с ефективно използване на ресурсите ще доведе до нарастване на благосъстоянието на бъдещите и сегашните поколения. Един от елементите на това благосъстояние ще бъде създаването на огромни възможности по отношение на икономиката, бизнеса и иновациите. Той ще допринесе за поддържането на конкурентоспособността на ЕС, по-специално като намалява разходите за материали и потребление на енергия и стимулира заетостта в сектора на „зелените технологии“;

10. подчертава, че за подобряване на състоянието на околната среда и качеството на въздуха е нужна амбициозна политика за намаляване при източника, и отправя искане за укрепване на политиката на Европейския съюз в областта на емисиите на парникови газове и замърсяването на въздуха;

11. отбелязва, че голям брой местни и регионални власти вече са възприели и приложили успешно различни политики и практики, насочени към насърчаването на ефективното използване на ресурсите. Тези инициативи заслужават да бъдат популяризирани и да получат признание на европейско равнище, за да могат всички да се възползват от опита на някои заинтересовани страни в тази област и да се насърчат най-ефикасните и резултатни инициативи;

12. привлича вниманието към факта, че в съобщението на Комисията относно инициативата не се упоменават многобройните политически инструменти и стратегии на Европейския съюз, в които вече се разглежда въпросът за ефективното използване на ресурсите като тематичната стратегия за устойчивото използване на природните ресурси, тематичната стратегия за предотвратяване и рециклиране на отпадъците и плана за действие за устойчиво потребление и производство и устойчива индустриална политика. Тези стратегии могат да служат като „правни прецеденти“ при приемането и осъществяването на следващите стратегии, насочени към други въпроси, свързани с управлението на природните ресурси;

13. посочва отговорността на Европейския съюз и на неговите държави-членки за насърчаването на всяка инициатива, целяща да подобри ефективното използване на ресурсите в световен план. В този смисъл Комитетът на регионите подкрепя всички инициативи, предложени от Европейската комисия в рамките на подготовката на конференцията „Рио+ 20“, която ще се проведе през юни 2012 г., и по-специално мерките, насочени към мобилизиране на частното и публичното финансиране и инвестиции, както и мерките, целящи постепенното прилагане на по-ефикасна световна многостранна система за управление. Комитетът на регионите призовава в структурата на тази система за управление да бъдат включени механизми за многостепенно участие и сътрудничество, които да дават възможност за консултации и активно участие на регионите и градовете в сферите, които ги засягат;

14. се присъединява към искането на Европейската комисия за незабавно прилагане на декларацията на ОИСР относно зеления растеж, приета през юни 2009 г.;

15. изразява задоволство от подкрепата, оказана от Европейския съюз и неговите държави-членки на работата, извършена от Международната група за устойчиво управление на ресурсите към Програмата на ООН за околната среда (UNEP), както и на нейната инициатива за екологосъобразна икономика;

16. изразява съжаление, че десетгодишната рамка за програмиране за моделите на устойчиво потребление и производство за периода 2011-2021г., не можа да бъде приета на 19-ата сесия на Комисията на ООН за устойчиво развитие;

Управлението в рамките на стратегията „Европа 2020“

17. подчертава взаимозависимостта между политиките в областта на околната среда и социалните политики. Върховото производство на нефт и газ, което според някои се е стабилизирало на определено равнище, както и върховото производство на други материали неизбежно ще доведат до покачване на цените им. Това ще засегне първо хората с най-ниски доходи и регионите с най-ниски средни доходи;

18. подчертава, че поради комплексния и междуотраслов характер на водещата инициатива ефективността на управлението ѝ и на проследяването на нейния напредък в рамките на стратегията „Европа 2020“, на европейския ѝ семестър и на ежегодния анализ на растежа посредством годишен преглед на резултатите на държавите-членки е от основно значение за това Европейският съюз да постигне по-голяма ефективност в използването на ресурсите;

19. заявява отново по категоричен начин необходимостта от изясняване на бюджетните аспекти на водещите инициативи на стратегията „Европа 2020“ (2). Следващата многогодишна финансова рамка ще трябва да отрази амбициите на водещата инициатива за ефективно използване на ресурсите, гарантирайки координация на участието на ЕС в рамките на обща стратегия поради пресечните точки на инициативата с редица политики, финансирани от бюджета на ЕС;

20. призовава Комисията при оценката на националните планове за реформи (НПР), внесени от държавите-членки през април 2011 г., да вземе предвид степента на ангажираност на тези държави за насърчаване на ефективното използване на ресурсите;

21. припомня, че успехът на стратегията „Европа 2020“ до голяма степен ще зависи от решенията, взимани на местно и регионално равнище. За тази цел Комитетът на регионите вече се застъпи за това в НПР да се упоменава създаването на териториални пактове за „Европа 2020“ под формата на партньорства на няколко равнища между европейските, националните, регионалните и местните власти (3);

22. следователно насърчава интегрираното местно развитие като ключов метод на работа за постигане на целите на тази водеща инициатива;

23. счита, че участието на Комитета на регионите в изпълнението на водещата инициатива „Европа за ефективно използване на ресурсите“, както и в интегрираната политика относно ефективното използване на ресурсите, посредством Платформата за наблюдение на стратегията „Европа 2020“ е от първостепенно значение;

Пътна карта за Европа за ефективно използване на ресурсите

24. призовава в графика, предложен в рамките на пътната карта, с който се задават срокове до края на 2013 г. за последователно определяне и приемане на показателите и целите, да бъдат определени още по-кратки срокове. Комитетът на регионите призовава приемането на тези показатели да може да се извърши през 2012 г. Освен това КР настоятелно приканва да се проведат консултации с компетентните местни и регионални институции относно сроковете за тези показатели, с цел да се гарантира, че те са реалистични и осъществими, както по отношение на капацитета, така и на финансовите възможности;

25. приветства формулираното в „Пътната карта за ефективно използване на ресурсите в Европа“ предложение на Европейската комисия за приемане на ограничен брой показатели, така че те да бъдат ясни и ефикасни инструменти, които да послужат като основа за изготвянето на политиките. Изборът на показателите следва да се основава на тяхното значение, целесъобразност, надеждност и стабилност. Те следва да бъдат възможно най-широко признати;

26. отправя искане към Комисията да обмисли приемането на „кошница“ от четири показателя за използването на ресурсите, а именно: отпечатъкът върху земята, използването на суровините (биологично разнообразие, биологични и минерални ресурси), отпечатъкът върху водите и отпечатъкът от емисиите на парникови газове. Тези показатели са относително лесни за измерване, като същевременно дават добра представа за използването на ресурсите и последиците от него. Те биха допълвали показателите за измерване на въздействието върху околната среда и за ефективността на използване на ресурсите;

27. набляга на необходимостта от приемане на такъв глобален показател като „екологичния отпечатък“ като полезен инструмент за информационни кампании и за кампании за повишаване на информираността, при което обаче трябва да се уточни, че поради високата степен на агрегиране един подобен показател може да се използва твърде ограничено при разработването на политиките; данните и технологията следва да се хармонизират между отделните държави и Комисията би могла да помогне за осъществяването на това;

28. изразява задоволство от отправеното от Европейската комисия предложение в полза на приемането на ограничен брой цели в областта на ефективното използване на ресурсите, които да са едновременно амбициозни, количествено измерими, точни и съгласувани. Тези цели би трябвало да са насочени например към подобрение на четирите показателя, посочени в параграф 26, например нулевото нарастване на площта на почви, станали водонепропускливи вследствие на човешка дейност, или нарастването на равнището на предотвратяване и рециклиране на отпадъците;

29. призовава Европейската комисия при оценката на показателите и целите да разглежда осъществимостта на политиките, които местните и регионалните власти биха могли да предприемат въз основа на тези показатели и цели;

30. подчертава необходимостта Комисията да включи показателите в годишния си анализ на растежа, с който от 2012 г. нататък ще започва икономическият семестър, така че те да станат неразделна част от системата на национални доклади за „Европа 2020“ и да насочват дискусиите към начина, по който националните програми за реформи и подготовка на бюджета трябва да бъдат приведени в съответствие със стратегията „Европа 2020“;

31. призовава тези показатели за използване на ресурсите да бъдат неразделна част от оценките на въздействието на политическите предложения на Европейската комисия и държавите-членки. Европейската комисия следва да представи насоки и инструменти, които да позволят на държавите-членки, на местните и регионалните власти, на предприятията и на другите субекти да използват лесно и ефикасно тези показатели;

32. отбелязва, че обхватът и многообразието на предизвикателствата, на които трябва да се отговори в областта на опазването на ресурсите, изискват мобилизиране на всички налични инструменти на европейско, национално, местно и регионално равнище. Европейските и националните инструменти означават засилено интегриране на екологичните аспекти в икономическата и продуктовата политика, а на местно равнище такъв инструмент е Конвентът на кметовете, който показва своята ефективност в областта на енергетиката;

33. приканва международните, европейските, националните и поднационалните институции да се възползват в това отношение от големия опит и резултатите, постигнати от страните, участващи в Конвента на кметовете (около 3 000 общини и над 100 региона в повече от 40 страни);

34. приканва Европейската комисия и другите институции на ЕС да работят заедно по конкретни механизми, които да позволят споделяне на опита на Конвента на кметовете с нашите световни партньори, напр. насърчаване на местно и регионално равнище на сътрудничеството по отношение на ефективното използване на ресурсите между градовете и регионите в ЕС и градовете и регионите от южните и източните съседни държави, както и с развиващите се страни;

35. изразява съжаление, че в пътната карта не е спомената възможността Конвентът на кметовете да се включи в усилията за ефективно използване на ресурсите. В този контекст Комитетът на регионите незабавно призовава Европейската комисия да работи за разширяването на Конвента на кметовете, така че той да включи тази сфера;

36. предлага също така съвместно с Европейската комисия и Бюрото на Конвента на кметовете да се разгледат конкретни начини за разширяване на обхвата на Конвента, така че той да включи аспекти в областта на ресурсите като биологично разнообразие и земеползване, управление на отпадъци и води и замърсяване на въздуха (CdR 164/2010 fin);

37. имайки предвид подготовката на Плана за опазване на водите в ЕС, в частност настоява през 2012 г. Комисията, в партньорство с Комитета, да разшири Конвента на кметовете, за да включи в обхвата му целите 20-20-20 за интегрирано управление на водите, както са посочени в становище CdR 5/2011 fin на Комитета на регионите;

38. подкрепя категорично създаването на „платформа за преход относно ефективното използване на ресурсите, която да обедини различните участници“ и която следва да включва и „политиците от различните равнища на управление, по-конкретно представляващи регионалното и местното равнище“ (4). Подобна платформа би могла да има за задача да обвърже съответните политики и да спомогне за установяването на целите и пречките при прехода;

39. подкрепя позицията на Комисията относно свързването в мрежа и обмена на най-добрите практики между агенциите, които поддържат схеми за ефективност на ресурсите. Освен това Комитетът на регионите приканва Европейския съюз да подкрепи създаването на национални, регионални и местни агенции за ефективно използване на ресурсите там, където те все още не съществуват. Правомощията на съществуващите агенции биха могли да се разширят така, че да обхващат всички въпроси, отнасящи се до използването на ресурсите, и би трябвало да включват и предоставянето на информация и консултация на публичните власти, предприятията и гражданите относно съществуващите и налични мерки и решения в областта на ефективното използване на ресурсите;

Елементите за осъществяване на водещата инициатива „Европа за ефективно използване на ресурсите“

40. счита, че една Европа за ефективно използване на ресурсите ще има нужда не само от технологични иновации, но и от иновации в социално-икономическата си система с нови модели на поведение по отношение на производството и потреблението, промяна на начина на живот и нови модели на управление, както и от програма за стратегически изследвания, насочена към системните иновации;

41. по-специално призовава за извършването на необходимите промени в инфраструктурата, способстващи за изграждането на интелигентни взаимосвързани мрежи, което ще позволи на малките и средните предприятия и на кооперациите да произвеждат своя собствена „зелена“ енергия и да я споделят на принципа „равен с равен“ на територията на регионите; призовава Европейската комисия да свика специална конференция с участието на местните и регионалните власти и съответните заинтересовани страни, която да даде първоначален тласък на трансформацията на производството на енергия в Европа;

42. заявява, че за да се постигнат целите на водещата инициатива, ще бъдат необходими редица мерки, като например промяна на бюджетните и икономическите политики на държавите-членки, както и екологосъобразна данъчна реформа, които да отчитат в по-голяма степен ефективното използване на ресурсите; също така ще бъде необходимо националното отчитане да се пренасочи към ефективното използване на ресурсите, като подкрепя интегрирането на външните разходи, за да се определят подходящи цени, да се приложи принципът „замърсителят плаща“, като същевременно се защитят потребителите, да се премахнат постепенно субсидиите, които водят до отрицателни последствия за околната среда;

43. смята, че развитието на европейска транспортна система с ниски въглеродни емисии и ефективно използване на ресурсите е основен елемент за успеха на водещата инициатива. Във връзка с това е целесъобразно да се стремим към намаляване на количеството енергия и суровини, необходими за производството на моторни превозни средства, и да работим в подкрепа на сектора в тази област, за да се гарантира съществено намаляване на потреблението и за да се създадат транспортни системи, които като цяло да оказват все по-слабо въздействие върху ресурсите;

44. оценява положително факта, че във водещата инициатива се включва разработване на европейска политика в областта на водите, която да дава приоритет на мерките за пестене на вода и на повишаването на ефективността на използване на водата. Комитетът на регионите ще отправи препоръки по този въпрос в прогнозното си становище относно „Ролята на местните и регионалните власти за насърчаване на устойчива политика за водите“ (5);

Икономика с ниски въглеродни емисии и ресурсноефективна енергийна система

45. изразява съжаление, че прилаганите понастоящем политики за енергийна ефективност не позволяват постигането на целите на европейския пакет за енергетиката и климата за 2020 г. Енергийната ефективност следва да бъде издигната като задължителна цел и да допринася значително за постигане на целите за намаляване на емисиите на парникови газове до 2050 г.;

46. приканва Комисията да продължи да се съсредоточава върху секторите на строителството, услугите и транспорта при законодателните и финансови инициативи, които ще стартират във връзка с нейния план за енергийна ефективност за 2011 г., който беше приет неотдавна (6);

47. заявява отново, че секторът на строителството следва да получи подходящи регулаторни и финансови стимули за повишаване на дела на санирането на сгради с цел енергийна ефективност;

48. обръща внимание върху необходимостта от осигуряване на обучението и ръководството на квалифицирана и достъпна работна сила в областта на енергийната ефективност във всички съществени отрасли на икономиката, следователно и в строителния сектор. Комитетът на регионите предлага да бъде създадена европейска стратегия за информиране и обучение на такава работна сила; във връзка с това подчертава потенциала на водещите инициативи и иновативните мерки, които те изискват, за създаването на висококвалифицирана и устойчива заетост в редица различни отрасли и професионални сфери в ЕС;

49. приканва Европейската комисия да предложи конкретни мерки за саниране на сгради посредством бъдещата си директива относно икономиите на енергия и да задели в многогодишния бюджетен план достатъчно средства за енергийно ефективни рехабилитация и саниране на европейските сгради за периода след 2013 г. Тези мерки следва да бъдат съчетани със стратегия за финансиране на нискоенергийни сгради;

50. призовава Европейската комисия да предложи единна система за измерване на енергийната ефективност в Европейския съюз, която да съдържа методология, позволяваща прилагането ѝ на равнище местни и регионални власти;

51. приветства целта на Европейската комисия за успешен преход към икономика с ниски емисии на парникови газове и ефективно използване на ресурсите (7);

52. призовава тези цели да бъдат отразени по подходящ начин в многогодишната финансова рамка, включително чрез предоставяне на допълнително финансиране на равнището на местните и регионалните власти;

53. признава значението на европейската схема за търговия с емисии като инструмент за насочване на инвестициите в секторите, които тя обхваща – производството на електроенергия, енергоемките промишлени отрасли, а от 2012 г. и въздухоплаването, като възнаграждава финансово инвестициите в дейности със слаб въглероден отпечатък и изразява надеждата, че ефективността ѝ ще се подобри след 2012 г.;

54. все пак се застъпва за това европейската схема за търговия с емисии да играе по-голяма роля за насърчаване на нисковъглеродните технологии, доколкото тези технологии спомагат също и за подобряването на състоянието на показателите за използване на ресурсите и не увеличават опасността за околната среда;

55. затова одобрява плановете на Европейската комисия за изтегляне от пазара на част от сегашните права с цел да стимулира прехода на Европейския съюз към икономика с ниски въглеродни емисии;

56. одобрява включването на практиките за управление на почвите, които благоприятстват в по-голяма степен съхраняването на въглерода в земята, и припомня, че подобряването на съдържанието на органични вещества в почвите носи допълнителни предимства за околната среда и селското стопанство, за опазването на почвите и тяхното плодородие;

57. въпреки това изразява съжаление, че потенциалът на селскостопанския сектор за смекчаване на последиците от изменението на климата се оказва разпокъсан в няколко различни категории в протоколите на ООН и от Киото относно информирането и отчитането, а от сектора се очаква да изиграе съществена роля за ефективното и устойчиво използване на ресурсите;

58. подчертава значението на баланса между използването на биогорива в икономика с ниски въглеродни емисии и опазването на биологичното разнообразие, управлението на водите и опазването на околната среда по принцип и изхранването в световен мащаб;

59. подчертава, че е важно политиките за енергийна ефективност да бъдат съпътствани от социални мерки, които да осигуряват на най-уязвимите хора и региони достъп до ефективна енергийна услуга;

Устойчиво потребление и производство

60. призовава Европейската комисия да гарантира ефективното изпълнение на плана за действие на Европейския съюз за устойчиво потребление и производство и устойчива промишлена политика и да възприеме по-широк подход;

61. настоятелно приканва Комисията да подкрепи т.нар. подход на „водещия играч“ в областта на продуктовата политика, като съчетава в по-голяма степен възпиращи инструменти, които отстраняват от пазара продуктите с най-слаби характеристики, и стимулиращи инструменти, които възнаграждават най-добрите продукти и ускоряват навлизането им на пазара;

62. насърчава екоиновациите за създаване на нови продукти и услуги за ефективно използване на ресурсите като основен инструмент за постигането на тази цел, както и за конкурентоспособността и създаването на работни места. Бъдещият план за действие в областта на екоиновациите следва да създаде нови партньорства в областта на иновациите, които да включват местните и регионалните власти;

63. заявява отново ангажимента си да популяризира екологичните обществени поръчки сред местните и регионалните власти;

64. призовава за определяне на задължителни за държавите-членки и за европейските институции цели във връзка с екологичните обществени поръчки и за включване на „зелените“ обществени поръчки като неразделна част от бъдещата директива за обществените поръчки с цел повишаване на правната яснота и разпространение на тяхното използване;

65. призовава за задълбочено преразглеждане на директивата за екопроектирането и мерките за прилагането ѝ с цел насърчаване на ефективното използване на ресурсите чрез разширяване на приложното ѝ поле, така че то да обхване и продуктите, които не са свързани с енергопотреблението, но оказват значително въздействие върху околната среда (8); счита, че разработването на методи за анализ на жизнения цикъл на стоките и услугите следва да се поощрява и че неговите резултати следва да бъдат лесно достъпни за регионалните и местните власти, за да ги подпомогнат да направят своя избор;

66. призовава да бъдат взети мерки за борба срещу организираното или неправомерното обявяване за морално остарели на стоки и услуги с цел удължаване на живота и увеличаване на възможността за ремонт на стоките, както и възможността да бъдат рециклирани в края на живота им; призовава да бъдат подкрепени икономическите и производствените инициативи, които допринасят за това;

67. насърчава по-широкото прилагане, особено от страна на местните и регионалните власти, на Схемата за екологично управление и одит (EMAS) като пазарен инструмент за управление на ресурсите от организациите. Комитетът на регионите смята, че би било възможно участието в тази схема да се увеличи, ако свързаните с това разходи се премахнат или намалят и ако бъде поискано държавите-членки сами да определят собствените си цели по отношение на увеличаването на броя на организациите, които участват официално в EMAS;

68. отправя настоятелно искане към Комисията, държавите-членки и местните и регионалните власти да засилят мерките за повишаване на информираността на потребителите и предприятията за екологичните и социалните последствия от тяхното потребление, като например плановете за етикетиране, включването на устойчивото потребление в образователните и обучителните системи и засилването на контрола над аргументите от екологичен характер, използвани за търговски цели;

Европейският съюз да се превърне в „кръгова икономика“

69. призовава целта да бъде общество с нулеви отпадъци, основаващо се на оптимизиране на предотвратяването на отпадъците и тяхното третиране като ресурси в рамките на икономика, която използва многократно материалите;

70. изразява съжаление, че депонирането на отпадъците продължава да бъде най-разпространената форма на отстраняване на градските отпадъци. Затова Комитетът на регионите отправя искане към Комисията да отдели специално внимание на въвеждането и прилагането на съществуващото законодателство на Европейския съюз в областта на отпадъците, което е от основно значение за насърчаването на ефективното използване на ресурсите;

71. отправя настоятелно искане към европейските институции, държавите-членки и местните и регионалните власти да предприемат ефикасни мерки срещу изтичането на отпадъци към съоръжения за третиране на територията на ЕС или извън него, които не отговарят на стандартите, да подобрят конкурентоспособността на рециклиращата промишленост на ЕС по цялата верига за създаване на стойност, да стимулират иновациите в областта на ефективното използване на ресурсите и проектирането на рециклируеми продукти, да създадат икономически стимули или нови пазарни инструменти с цел рециклиране и популяризиране на вторичните суровини и оптимизиране на изготвянето и прилагането на критерии за прекратяване на статута на отпадъците като такива и критерии за качество за рециклираните материали, като във връзка с това се вземе предвид текущата работа на Европейската комисия във връзка с критериите за прекратяване на статута на отпадъците като такива. КР призовава също така да се обърне специално внимание на продуктите, съдържащи по-редки суровини и най-вече редкоземни елементи;

72. насърчава държавите-членки и местните и регионалните власти да приемат амбициозни програми за предотвратяване на отпадъците съгласно член 29 от Рамковата директива за отпадъците, включително ясни количествени контролни показатели за мерките за предотвратяване образуването на отпадъци (9);

73. отправя искане към Европейската комисия да насърчи по-конкретно предотвратяването на биологичните отпадъци и намаляването на хранителните отпадъци и да продължи да подкрепя Европейската седмица за предотвратяване на отпадъците, която се проведе успешно в голям брой региони и градове;

74. подчертава основната роля на местните и регионалните власти в разработването на пазарите за рециклиране и повторно използване. Във връзка с това Комитетът на регионите отново приканва в Директива ОЕЕО (директивата относно отпадъците от електрическо и електронно оборудване) да бъдат включени специфични и конкретни цели в областта на повторното използване на електронните отпадъци, като същевременно се гарантира, че принципът на отговорността на производителя ще бъде напълно развит в законодателството;

75. обръща внимание върху факта, че местните и регионалните власти разполагат със значителна свобода на действие, за да насърчават рециклирането отвъд сегашните цели на Европейския съюз. Голям брой градове и региони вече са надхвърлили в значителна степен минималните европейски цели за рециклиране и за алтернативни решения, заместващи погребването на отпадъците и понастоящем се стремят към цел нулеви отпадъци за депониране или изгаряне и високи равнища на рециклиране на битовите отпадъци. В този контекст Комитетът на регионите може само да поощри Европейския съюз и държавите-членки да продължат да насърчават въвеждането, особено в най-слабо напредналите в това отношение региони, на инструменти за насърчаване на рециклирането, каквито се използват от градовете и регионите с добри резултати в тази област;

76. приканва Европейската комисия да ускори оценката на предимствата от въвеждането на задължителни европейски цели в областта на предотвратяването на отпадъците, която се изисква от нея съгласно Рамковата директива за отпадъците, както и завишаването на сегашната задължителна цел в областта на рециклирането на твърдите градски отпадъци. Последната мярка би могла да доведе до създаването на 500 000 нови работни места в Европа (10);

Ефективно използване на суровините (минерали, гори и биомаса)

77. приветства факта, че в съобщението на Европейската комисия, публикувано в рамките на водещата инициатива „Европа за ефективно използване на ресурсите“ и озаглавено „Посрещане на предизвикателствата, свързани със стоковите пазари и суровините“ (11), е включено ефективното използване на ресурсите;

78. приканва Европейската комисия и държавите-членки да насърчават в по-голяма степен алтернативните решения и ефективното използване на ресурсите във веригата за създаване на стойност на суровините, която включва проучване, добив, преработка, рециклиране, екопроектиране, индустриална екология и ефективно по отношение на ресурсите производство;

79. насърчава държавите-членки и регионите, с продължаващата подкрепа на Европейската комисия, да определят своите политики за устойчиво и ефективно използване на минералните ресурси, да изготвят политика за устройство на територията по отношение на минералните суровини и да въведат ясна процедура за разрешителни за рудодобив;

80. приветства насоките на Комисията относно добива на неенергийни полезни изкопаеми и изискванията по Натура 2000 (12) и призовава за възприемането на интегриран подход по тези въпроси в бъдеще;

81. отбелязва поканата на Съвета към Европейската комисия да предложи мерки относно проблемите, свързани с доставка на суровини от горското стопанство и сектора на възобновяемите енергии, предназначени за промишлеността;

82. отправя искане за въвеждане на механизъм за задължително сертифициране в целия Европейски съюз, както и на стимули за използването на биомаса за производство на енергия и на дървесина от гори, управлявани по устойчив начин. Комитетът на регионите обръща внимание на ръководната роля, която местните и регионалните власти могат да изпълняват в това отношение;

83. отправя отново искане към Комисията да предложи минимални задължителни критерии за устойчивост при използването на твърди и газообразни източници на биомаса в областта на електроенергията, отоплението и охлаждането (13);

Биологично разнообразие, екосистемни услуги и земеползване

84. отбелязва, че ефективното използване, опазване и възстановяване на екосистемните услуги, определени от държавите-членки в рамките на новата цел „Биологично разнообразие“ за 2020 г., изложени в документа „Стратегия на ЕС за биологичното разнообразие до 2020 г.“ (14), са от първостепенно значение за ефективното използване на ресурсите;

85. приветства подкрепата, която стратегията на ЕС предлага за биологичното разнообразие до 2020 г. с цел да се постигне напредък в дейностите за подкрепа на биологическото многообразие, сред които и признаване на икономическата изгода, свързана с биологичното разнообразие и екосистемните услуги, и да се поощрят органите, които управляват структурните фондове, да инвестират в природния капитал като наследство за бъдещите поколения и източник на икономическо развитие, да се насърчи подкрепата от страна на ОСП за биологичното разнообразие, да се определи подцел за възстановяване на екосистемите и да се насърчи създаването на „зелена инфраструктура“;

86. изразява съжаление, че въпреки предишните му препоръки, ключовата роля на местните и регионалните власти за успеха на тази стратегия не е призната в достатъчна степен;

87. приканва Европейския съюз и държавите-членки да започнат пилотни проекти за опазване на биологичното разнообразие, по-специално пилотни проекти в областта на икономиката на екосистемите и биологичното разнообразие на местно и регионално равнище („TEEB“), които да подкрепят местните и регионалните власти при приемането и прилагането на инструментите, определени в международния доклад „TEEB Report for Local and Regional Policy Makers“ („Доклад до политиците на местно и регионално равнище относно икономиката на екосистемите и биологичното разнообразие“) (15);

88. отбелязва, че упадъкът на естествените и полуестествените местообитания, по-конкретно пасища, мочурища, ланди и блата, елементи от първостепенно значение за борбата срещу изменението на климата, продължава да бъде основен източник на безпокойство. Затова Комитетът на регионите насърчава Европейския съюз, държавите-членки и местните и регионалните власти да се заемат с изготвянето на съответните програми за опазване и възстановяване на тези екосистеми;

89. изразява безпокойството си във връзка с нарастващото използване на земя за целите на урбанизацията и транспортните мрежи, в резултат на което се повишава равнището на водонепропускливост на почвите, което води до намаляване на инфилтрацията на водите, до увеличаване на наводненията и риска от ерозия, до разпокъсване на местообитанията и на животинските популации, до изостряне на ефекта на изразено локално затопляне в градовете и по този начин ги прави уязвими за горещите вълни и изменението на климата;

90. насърчава държавите-членки да работят съвместно с местните и регионалните власти за въвеждането на интегрирани системи на планиране на земеползването и устройството на територията да допринасят за постигането на устойчиви модели на градски селища, за създаването на поредица от стимули, с които да се дава предимство на повторното използване на пустеещи земи вместо на използването на зелени площи и селски райони, за създаването на база данни за пустеещите земи и, накрая, за намаляването на сегашните застроени площи навсякъде, където това се окаже необходимо;

91. заявява отново, че общата тематична стратегия за опазване на почвите, включително целта за приемане на Рамкова директива за почвите, следва да продължи да бъде част от бъдещата политика на Европейския съюз в областта на околната среда;

Ефективни по отношение на използването на ресурсите общи политики в областта на селското стопанство, рибарството и сближаването

92. изразява безпокойство от факта, че съгласно оценките търговските рибни запаси надхвърлят безопасните биологични граници. Затова Комитетът на регионите отправя отново искането си най-късно до 2015 г. целта за максимален устойчив улов да бъде приета като водещ принцип на бъдещата Обща политика в областта на рибарството (16);

93. подкрепя подхода, препоръчван от Европейската комисия в нейното съобщение, озаглавено Приносът на регионалната политика за устойчив растеж в рамките на стратегия „Европа 2020“ (17);

94. застъпва се по-специално за увеличаване на дела на структурните фондове в осъществяването на водещата инициатива, като приканва органите, управляващи структурните фондове, да инвестират повече средства в икономика с ниски въглеродни емисии, в екосистемните услуги и биологичното разнообразие, както и в екоиновациите;

95. подкрепя също така оптимизирането на инвестициите в ефективното използване на ресурсите;

96. изразява твърдо убеждение, че интелигентното, устойчиво и приобщаващо развитие в ЕС и отвъд него може да бъде постигнато, като местните и регионалните власти действат в качеството на двигател на промените и социално-икономическото развитие.

Брюксел, 11 октомври 2011 г. Председател на Комитета на регионите Mercedes BRESSO

(1) CdR 25/2009 fin, CdR 73/2011 fin.

(2) CdR 73/2011 fin.

(3) CdR 73/2011 fin, CdR 25/2009 fin.

(4) Заключения на Европейския съвет по околна среда, декември 2010 г.

(5) CdR 5/2011.

(6) COM (2011) 109 окончателен.

(7) COM (2011) 112 окончателен.

(8) Член 21 от Директива 2009/125/ЕО.

(9) CdR 47/2006 fin.

(10) CEE Bankwatch 2011, BEE &FoEE 2011 г.

(11) COM (2011) 25 окончателен.

(12) EC guidance on undertaking non-energy extractive activities in accordance with Natura 2000 requirements (Насоки на ЕС относно добива на неенергийни полезни изкопаеми в съответствие с изискванията на Натура 2000), http://ec.europa.eu/environment/nature/natura2000/management/docs/neei_n2000_guidance.pdf.

(13) CdR 312/2010 fin.

(14) COM (2011) 244 окончателен.

(15) http://www.teebweb.org.

(16) CdR 218/2009 fin.

(17) COM (2011) 17 окончателен.